Skandal naturalisasi bola sepak Malaysia

Pada September 2025, Persekutuan Persatuan Bola Sepak Antarabangsa (FIFA) mengenakan denda dan penggantungan ke atas tujuh pemain yang bermain untuk pasukan bola sepak kebangsaan Malaysia. Badan induk dunia itu mendakwa bahawa Persatuan Bola Sepak Malaysia (FAM) menyediakan dokumen palsu untuk tujuh pemain kelahiran asing yang kemudiannya bermain untuk pasukan bola sepak kebangsaan Malaysia. FAM menafikan salah laku dan merayu agar sekatannya digugurkan. Namun, pada 3 November, FIFA menolak rayuan Malaysia.

## Latar belakang
Pada 2018, pasukan bola sepak kebangsaan Malaysia jatuh ke tempat ke-178 dalam kedudukan FIFA, ranking terendah pernah berlaku. Perkara ini mendorong Persatuan Bola Sepak Malaysia (FAM) untuk mula mencari "pemain warisan" atau pemain asal asing yang diminta menukar kewarganegaraan sukan untuk bermain untuk pasukan kebangsaan sama ada melalui residensi atau keturunan Malaysia.

Antara 2018 dan Oktober 2025, 23 pemain bola sepak telah diberikan Kewarganegaraan Malaysia.

## Naturalisasi tujuh pemain pada tahun 2025

Pada Januari 2025, Tunku Mahkota Johor (TMJ) Tunku Ismail Sultan Ibrahim mengumumkan bahawa enam hingga tujuh "pemain warisan" telah dikenal pasti untuk kemungkinan dimasukkan ke dalam pasukan bola sepak kebangsaan. Baginda menyatakan harapan bahawa kerajaan Malaysia akan membantu mereka mendapatkan pasport Malaysia bagi membolehkan mereka menyertai kelayakan Piala Asia AFC 2027.

Tunku Ismail Sultan Ibrahim juga memiliki Johor Darul Ta'zim F.C. (JDT), sebuah kelab yang banyak dibiayainya untuk meluaskan kekuasannya ke atas bola sepak di Malaysia selama lebih sedekad. Dari Mac hingga Jun 2025, FAM memproses peraturan kelayakan kelahiran FIFA oleh tujuh pemain itu daripada datuk nenek mereka. Pada awalnya, FIFA telah membersihkan pemain dari semua kesalahan dan mereka layak bermain untuk pasukan kebangsaan Malaysia.

Tujuh pemain itu ialah:

Kesemuanya ditampilkan dalam kemenangan 4–0 Malaysia menentang Vietnam dalam kelayakan Piala Asia AFC 2027 pusingan ketiga perlawanan Kumpulan F pada 10 Jun 2025. Selain itu, Hector Hevel juga tampil dalam kemenangan 2–0 awal ke atas Nepal dalam kelayakan yang sama.

## Siasatan dan sekatan FIFA
FIFA menerima aduan tanpa nama sehari selepas perlawanan Vietnam mempertikaikan kelayakan tujuh pemain itu. Pada Ogos 2025, FIFA membuka prosiding tatatertib terhadap FAM. Tindakan ini tidak diketahui umum.

Pada 26 September, FIFA mengenakan denda CHF 350,000 (kira-kira RM 1.9 juta) ke atas FAM, manakala tujuh pemain itu menerima denda individu sebanyak CHF 2,000 (kira-kira RM 10,560) dan penggantungan 12 bulan yang berkaitan dengan aktiviti bola sepak. Ketika inilah skandal itu diketahui umum.

FIFA mengeluarkan laporan rasmi pada 6 Oktober yang memperincikan pemalsuan mengenai kelayakan pemain, termasuk tempat kelahiran datuk dan nenek mereka yang didakwa. Walaupun FAM mendakwa tujuh pemain itu mempunyai datuk dan nenek yang dilahirkan di Malaysia, FIFA mendapati datuk nenek mereka sebenarnya dilahirkan di Argentina, Brazil, Sepanyol dan Belanda. Selain itu, FIFA mengembangkan penyiasatannya untuk menentukan sama ada ini adalah sistemik di kalangan penaturalisasian lain; jika terbukti, kemenangan Malaysia menentang Nepal dan Vietnam berpotensi bertukar menjadi dua kekalahan automatik 3–0.

Pada 3 November, FIFA menolak rayuan FAM, dengan FAM serta-merta mengumumkan bahawa ia akan membawa kes itu ke Mahkamah Timbang Tara Sukan Antarabangsa. Pada 18 November, FIFA secara rasmi telah membuka siasatan jenayah yang juga akan melibatkan pihak berkuasa negara masing-masing dan juga persatuan bola sepak daripada Brazil, Sepanyol, Belanda dan Argentina untuk menyiasat skandal naturalisasi ini.

## Reaksi
Skandal itu meletakkan FAM serta Kementerian Dalam Negeri (KDN) dan Jabatan Pendaftaran Negara (JPN) serta beberapa agensi kerajaan lain yang bertanggungjawab mengendalikan kewarganegaraan Malaysia di bawah pengawasan peminat dan penggubal undang-undang bola sepak Malaysia. FAM mengakui bahawa terdapat "kesilapan teknikal" pada penyerahan dokumen, tetapi mengekalkan status tujuh pemain itu adalah masih kekal warganegara Malaysia.

Menteri Dalam Negeri, Datuk Seri Saifuddin Nasution Ismail berkata bahawa isu itu adalah mengenai pematuhan tujuh pemain di bawah peraturan kelayakan FIFA dan bukannya bawah kewarganegaraan mereka, sambil menambah bahawa sijil kelahiran tidak diperlukan untuk penaturalisasian di bawah Perlembagaan Malaysia. Beliau juga mengekalkan bahawa pemain memenuhi prasyarat yang diperlukan untuk mendapatkan kerakyatan Malaysia, termasuk kelakuan baik dan bertutur menggunakan Bahasa Melayu asas (dalam pertuturan) serta tempoh kerakyatan Malaysia. Budi bicara menteri juga digunakan bagi proses kerakyatan Malaysia ke atas tujuh pemain ini. 

Tunku Ismail Sultan Ibrahim dan bekas Menteri Belia dan Sukan, Khairy Jamaluddin mempersoalkan sekatan yang dibuat oleh FIFA. Tunku Ismail Sultan Ibrahim juga mendakwa bahawa ada pihak luar yang mungkin telah mempengaruhi badan bola sepak dunia itu. Kedua-duanya mempersoalkan FIFA menterbalikkan keputusan sebelum ini dan membernarkan tujuh pemain itu untuk beraksi dalam pasukan Harimau Malaya. JPN menafikan terlibat dalam dakwaan pemalsuan dokumen.

### Peranan Vietnam dalam bantahan
Persekutuan Bola Sepak Vietnam (VFF) membuat kenyataan neutral berhubung isu itu, manakala Persatuan Bola Sepak Nepal dilaporkan meminta FIFA membatalkan kekalahan 2–0 mereka kepada Malaysia sebelum ini.

Sementara itu, media Vietnam mendakwa bahawa VFF tidak memfailkan aduan secara rasmi, memetik sumber dalaman dan tanpa nama, bercanggah dengan pelbagai tuduhan Malaysia bahawa orang Vietnam yang pertama kali mengadu kepada FIFA. Jawatankuasa Rayuan FIFA pada November 2025 melaporkan bahawa semua pemain juga percaya VFF adalah pihak yang memfailkan aduan terhadap dakwaan ketidaklayakan mereka. Bagaimanapun, jawatankuasa itu mengatakan bahawa dakwaan itu tidak tepat, merujuk bahawa aduan yang dikemukakan kepada FIFA tidak difailkan oleh pihak berkuasa Vietnam.

Kesunyian yang pelik dan aneh berlaku di Vietnam, tidak seperti Nepal yang memainkan peranan yang amat aktif dalam bantahan skandal ini, telah diperdebatkan secara meluas. Walaupun perkara ini telah dinafikan oleh Vietnam, laporan FIFA pada 7 Oktober 2025 secara diam-diam menyebut Vietnam sebagai salah sebuah negara berpotensi yang telah memfailkan bantahan itu. Tunku Ismail Sultan Ibrahim kemudian mendakwa bahawa baginda dimaklumkan oleh Konfederasi Bola Sepak Asia (AFC) mengenai aduan itu adalah "seorang dari Vietnam, tetapi bukan dari persekutuan" dan mempersoalkan mengapa FIFA mengambil serius laporan daripada "individu biasa".

### Kritikan keutamaan kerajaan
Skandal ini juga telah menarik perhatian nasib individu tanpa kewarganegaraan di negeri-negeri Malaysia seperti Sabah, serta status kewarganegaraan kompleks anak-anak yang terbiar (tiada ibubapa yang sah) yang dilahirkan di Malaysia dan anak-anak yang dilahirkan oleh ibu Malaysia yang belum berkahwin. Pengkritik menegaskan proses kewarganegaraan yang tidak jelas di Malaysia, dengan menyatakan bahawa individu yang mempunyai hubungan tulen dengan negara ini sering dinafikan kewarganegaraan. Sebaliknya, kerakyatan telah diberikan kepada warga asing dalam keadaan yang meragukan, termasuk apa yang berlaku di skandal ini. Ini menimbulkan kebimbangan mengenai keutamaan kerajaan yang salah.

## Pautan luar, surat rasmi FIFA dan kenyataan rasmi FAM
### Surat rasmi FIFA
Semua artikel berikut dipetik dalam Bahasa Inggeris:
* ''FIFA sanctions Football Association of Malaysia and seven players'' (Arkib) – Pengumuman pada 26 September 2025 di portal Inside FIFA.
* ''Notification of the grounds of the Decision (FDD-24394)'' (Arkib) – Keputusan pada 6 Oktober 2025 oleh Jawatankuasa Disiplin FIFA.
* ''FIFA Appeal Committee confirms sanctions against Football Association of Malaysia and seven players'' (Arkib) – Pengumuman pada 3 November 2025 di portal Inside FIFA.
* ''Decision of the FIFA Appeal Committee (FDD-25550 & FDD-25566 & FDD-25574)'' (Arkib) – Keputusan Jawatankuasa Rayuan FIFA pada 17 November 2025.

### Kenyataan rasmi FAM
Semua artikel berikut dipetik dalam Bahasa Malaysia:
* ''27 September 2025 FAM media release'' (Arkib)
* ''07 October 2025 FAM official statement'' (Arkib)
* ''03 November 2025 FAM official statement'' (Arkib)
* ''18 November 2025 FAM official statement'' (Arkib)

## Kontroversi dan isu
### Serangan terhadap wartawan sukan
Wartawan veteran, Timbalan Presiden Kelab Akhbar Kebangsaan (NPC) dan pengasas TwentyTwo13, Haresh Deol telah diserang oleh dua individu ketika beliau ingin masuk ke dalam keretanya di Bangsar, Kuala Lumpur pada 25 November 2025. Menerusi akaun aplikasi X miliknya, Haresh memaklumkan bahawa beliau telah diserang, di mana salah seorang turut merakam video dirinya telah diserang. Susulan serangan itu, dia tampil membuat laporan polis. Beliau menambah bahawa tindakan ganas dan cubaan menggertak wartawan atas kapasiti profesional adalah perbuatan tidak bertamadun serta bertentangan dengan prinsip kebebasan media yang dijamin di dalam sistem demokrasi.

## Lihat juga
* Skandal bola sepak Malaysia 1994

## Nota

## Rujukan